Christchurch: 'Lê ergste straf op' | Netwerk24
Die hartsplekke wat ook 'n holte vir jou voet is
Bakkes wys na die hoë stoeltjie langs hom in die Klapmutshotel se kroeg. "Sit, Boeta," sê hy. "Wat drink jy? Whiskey? Bier?"
25 Augustus 2020 21:50
Brenton Tarrant gister in die hof in Christchurch, Nieu-Seeland.Foto: Reuters
Die families van die 51 mense wat Brenton Tarrant by twee moskees in Nieu-Seeland doodgeskiet is, vra die regter om hom die swaarste straf moontlik, lewenslange tronkstraf sonder parool, op te lê omdat hy geen berou toon nie.
Dinsdag op die tweede dag van sy vonnisverhoor in Christchurch het dit trouens gelyk asof hy vir een van die oorlewendes glimlag.
Mirwais Waziri, wat in die aanval in 2019 op die Al Noor-moskee in Christchurch gewond is, het sy voorbereide hofverklaring neergesit en die witheerssugtige regstreeks aangespreek nadat hy gesien het hy het "geen berou nie, geen skaamte in sy oë nie". "Hy toon geen berou oor enigiets nie," het Waziri gesê.
"Vandag word jy 'n terroris genoem en jy het aan die wêreld bewys dat ons Moslems nie terroriste is nie.
"Ek sê aan die mense van Nieu-Seeland dat terroriste geen godsdiens, ras of kleur het nie," het Waziri gesê.
Applous het vanuit die openbare galery opgeklink.
Nathan Smith, oorspronklik van Brittanje en ook 'n oorlewende van die Al Noor-moskeeskietery, het Tarrant ook regstreeks aangespreek.
Skerpskutters van die polisie op die dak van die hofgebou waar die Tarrant verhoor word. Foto: Getty Images
Wasseim Daragmih: "Jy het heeltemal misluk."Foto: reuters
Mirwais Waziri: "Jy het aan die wêreld bewys dat ons Moslems nie terroriste is nie."Foto: GETTY
Nathan Smith: "Miskien moet jy die Koran lees. Dit is pragtig." Foto: reuters
"As jy 'n vry minuut kry, waarvan jy baie sal hê . . . Snaaks, nè? Baie snaaks. Miskien moet jy die Koran lees. Dit is pragtig," het hy gesê en op Tarrant se oënskynlike glimlag gereageer.
Wasseim Daragmih, wat beseer is in die aanval, het gesê Tarrant het nié daarin geslaag om die gemeenskap te vernietig en hul geloof te skud nie. "Jy het veroorsaak dat ons nader aan mekaar is. So, jy het heeltemal misluk."
Tarrant, 'n 29-jarige Australiër, word vandeesweek gevonnis nadat hy skuld beken het op 51 klagte van moord, 40 van poging tot moord en een klag van die uitvoering van 'n terroristedaad tydens die wilde skietery in Christchurch wat hy regstreeks op Facebook gestroom het. Aanklaers het aan die hof gesê Tarrant het die aanvalle beplan om 'n bloedbad te veroorsaak deur kragtige wapens en ammunisie te versamel, by skietklubs te oefen en die uitleg van moskees te bestudeer.
'n Verpligte vonnis van lewenslange tronkstraf word in Nieu-Seeland opgelê ná 'n skuldigbevinding aan moord.
Die regter kan ook 'n vonnis van lewenslange tronkstraf sonder parool oplê, maar dit is nog nooit gedoen nie.
Die tweede dag van die vonnisverhoor is afgestaan aan oorlewendes en familielede van slagoffers wat toegelaat is om die hof toe te spreek.
Tarrant, wat homself verteenwoordig, sal op 'n sekere tydstip tydens die verhoor toegelaat word om te praat, hoewel regter Cameron Mander die mag het om te verseker dat die hooggeregshof nie gebruik word as platform vir ekstremistiese ideologie nie.
Die meeste van Tarrant se slagoffers was in die Al Noor-moskee. Hy het ook sewe mense in die Linwood-moskee doodgeskiet en was op pad na 'n derde moskee toe hy in hegtenis geneem is.
Angela Armstrong, die dogter van die 65-jarige Linda Armstrong, wat by die Linwood-moskee doodgeskiet is, het Tarrant gedaag om sy lewe in die tronk te gebruik om na te dink oor die mooiheid van diversiteit en die vryheid wat hy wou vernietig.
"Hoewel ek jou ma baie jammer kry, het ek geen emosie teenoor jou nie. Jy is niks nie," het sy gesê.
"Terwyl hy in 'n hok vasgevang sal bly, is my ma vry. Daarom daag ek Tarrant om die res van sy lewe te gebruik om na te dink oor die mooiheid en lewe wat in diver­siteit en vryheid gevind word wat hy gekies het om te verwring en te vernietig."